KOMMISSIONENS BESLUTNING

af 11. juni 2008

om bekræftelse af Nederlandenes foreslåede foranstaltninger til bevarelse af marine økosystemer i Voordelta-området

(meddelt under nummer K(2008) 2415)

(Kun den nederlandske tekst er autentisk)

(2008/914/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik (1), særlig artikel 8, stk. 3, og artikel 9, stk. 2, og

ud fra følgende betragtninger:

Artikel 3, stk. 2, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (2) foreskriver, at medlemsstaterne skal bidrage til oprettelse af et net af særlige bevaringsområder benævnt »Natura 2000«. Dette net består af lokaliteter, der omfatter de naturtyper og levesteder for de arter, der er nævnt i direktivets bilag.

Artikel 6, stk. 1, i direktiv 92/43/EØF foreskriver, at medlemsstaterne skal iværksætte de nødvendige bevaringsforanstaltninger for de særlige bevaringsområder.

Den 28. februar 2008 udpegede Nederlandene området »Voordelta« til et særligt bevaringsområde i henhold til artikel 3, stk. 2, i direktiv 92/43/EØF og underrettede Kommissionen om, at de havde til hensigt at træffe foranstaltninger til at begrænse fiskeri i dette område.

Artikel 6, stk. 4, i direktiv 92/43/EØF foreskriver, at medlemsstaterne skal træffe alle nødvendige kompensationsforanstaltninger for at sikre, at den globale sammenhæng i Natura 2000 beskyttes, når en plan eller et projekt gennemføres med betydelige negative virkninger på en Natura 2000-lokalitet. I den sammenhæng er der efter opførelsen af havneanlægget »Maasvlakte 2« i Voordelta-området behov for, at Nederlandene træffer passende kompensationsforanstaltninger. Kommissionen afgav positiv udtalelse om dette projekt (Kommissionens udtalelse K(2003)1308 af 24. april 2003).

Artikel 9 i forordning (EF) nr. 2371/2002 giver medlemsstaterne mulighed for at træffe ikke-diskriminerende foranstaltninger til at begrænse fiskeriets indvirkning på bevarelsen af de marine økosystemer mest muligt inden for 12-sømilezonen, forudsat at EF ikke har truffet foranstaltninger, der vedrører bevarelse og forvaltning specifikt for dette område. Medlemsstaternes foranstaltninger skal være forenelige med målene i den fælles fiskeripolitik i henhold til artikel 2 i forordning (EF) nr. 2371/2002 og må ikke være lempeligere end eksisterende EF-bestemmelser. Hvis foranstaltningerne vedrører fiskerfartøjer fra andre medlemsstater, skal de meddeles til Kommissionen, medlemsstaterne og de relevante regionale rådgivende råd og skal efterfølgende bekræftes af Kommissionen.

Den 13. maj 2008 anmeldte Nederlandene de foranstaltninger, som de har til hensigt at træffe, til Kommissionen, Belgien, Danmark, Tyskland og Frankrig, som er de medlemsstater, der berøres af foranstaltningerne, og det regionale rådgivende råd for Nordsøen.

De fiskeriforanstaltninger, som Nederlandene har foreslået, omfatter udlægning af et havbundsbeskyttelsesområde med begrænset adgang for bomtrawlere med skrabekæder med en motorkapacitet på 260 hk (191 kW) eller derover samt udlægning af fem hvileområder inden for havbundsbeskyttelsesområdet, hvor det meste fiskeri er forbudt.

De foranstaltninger, som Nederlandene har foreslået, er ikke diskriminerende, eftersom de gælder i samme grad for alle fiskerfartøjer, der udøver fiskeri inden for området. De tager sigte på at begrænse fiskeriets indvirkning på bevarelsen af de marine økosystemer og gælder inden for 12 sømil fra basislinjen. Fællesskabet har ikke vedtaget specifikke foranstaltninger vedrørende bevarelse eller forvaltning af dette område.

De foreslåede foranstaltninger er forenelige med målene i artikel 2 i forordning (EF) nr. 2371/2002, især hvad angår den forsigtighedstilgang, som Fællesskabet skal anvende ved at træffe foranstaltninger til at beskytte og bevare de levende akvatiske ressourcer, og er ikke mere lempelige end den bestående Fællesskabslovgivning —

VEDTAGET FØLGENDE BESLUTNING:

Artikel 1

De foranstaltninger, som Nederlandene har foreslået til bevarelse af marine økosystemer i Voordelta-området og som er anført i bilag I til III, bekræftes.

Artikel 2

Denne beslutning er rettet til Kongeriget Nederlandene.

(1) EUT L 358 af 31.12.2002, s. 59.

(2) EFT L 206 af 22.7.1992, s. 7.

BILAG I

Dekret om begrænsning af adgangen til Hinderplaat, Bollen van de Ooster og Bollen van het Nieuwe Zand

13. maj 2008

Ministeren for landbrug, natur og fødevarekvalitet

Begrænsning af adgangen til naturområder efter afdeling 20 i naturfredningsloven af 1998 for Natura 2000-området »Voordelta«.

INDLEDNING

I afdeling 20, afsnit 1, i naturfredningsloven af 1998 (1) er det fastsat, at provinsmyndighederne kan begrænse adgangen til fredede naturområder jf. afdeling 10, afsnit 1; udpegede områder jf. afdeling 10a, afsnit 1; andre områder, for hvilke en sådan udpegning er under overvejelse jf. afdeling 12 eller dele af sådanne områder, for så vidt som det er nødvendigt for at bevare nævnte områders økologiske værdi.

I afdeling 20, afsnit 2, i naturfredningsloven af 1998 er det fastsat, at den i afsnit 1 fastlagte myndighed tildeles ministeren for landbrug, natur og fødevarekvalitet, i givet fald efter aftale med en anden minister for det tilfælde, at det i afsnit 1 fastlagte område eller en del heraf forvaltes af eller henhører under denne ministers eller andre ministres ansvarsområde.

Følgende dekret skal gennemføres efter aftale med ministeren for transport, offentlige arbejder og forvaltning af vandressourcer. I det mandat for regionale anliggender (2), der er tildelt ministeren for landbrug, natur og fødevarekvalitet, er det fastsat, at ministeriets direktør for sydregionen kan bemyndiges til at træffe denne afgørelse på vegne af ministeren for landbrug, natur og fødevarekvalitet.

Det er nødvendigt at begrænse adgangen til en række områder i Natura 2000-området Voordelta (herefter benævnt »Voordelta«) for at beskytte områdets nuværende og fremtidige økologiske værdi. Retsgrundlaget for sådanne adgangsbegrænsninger kan findes i dekretet om udpegning af Voordelta (19.2.2008, ref. DRZO/2008-113) med henblik på at opfylde målsætningerne for Voordelta Natura 2000 og de kompensationsforpligtelser, der er indføjet i den bemyndigelse ifølge naturfredningsloven (17.4.2008, ref. DRZW/2008-1670), som blev udstedt for anlæggelse og tilstedeværelse af Maasvlakte 2. Disse forhold er nærmere beskrevet i den redegørelse, der ledsager dekretet.

Dekretet regulerer specifikt begrænsningen af adgangen til de områder, der er beskrevet nærmere nedenfor. Specifikke undtagelser fra adgangsbegrænsningerne formindsker på ingen måde de bemyndigelseskrav, der er fastsat i afdeling 19d i naturfredningsloven af 1998, medmindre undtagelser som fastlagt i afdeling 19d, afsnit 2, i naturfredningsloven af 1998 (projekter eller aktiviteter i overensstemmelse med forvaltningsplanen) finder anvendelse.

DEKRET

Afdeling 1

Adgangen til området »Hinderplaat« beliggende i Voordelta som vist på det kort, der ledsager dekretet, skal begrænses.

Begrænsningen af adgangen til Hinderplaat gælder for alle typer aktiviteter hele året rundt med undtagelse af de nedenfor beskrevne aktiviteter:

Arrangerede kanoture

I alt ti arrangerede kano- eller kajakture er tilladt i perioden 1. september til 1. maj, dog højst to sådanne ture på én og samme dag. Der gælder følgende supplerende betingelser:

— Adgang er kun tilladt for en gruppe (på højst 16 personer), der ledes af en godkendt turguide eller -instruktør, som er tilsluttet enten NKB (den nederlandske kanoforening) eller TKBN (den nederlandske turistkanoforening).

— Tidevandsområder må ikke betrædes. En afstand på mindst 250 m til hvilende sæler skal overholdes.

— Udflugter skal registreres hos Handhaving Voordelta registreringscentret mindst 48 timer i forvejen på et telefonnummer, som organisationerne kender.

Trawlfiskeri

Trawlfiskeri med en motorkapacitet på under 191 kW (260 hk) er tilladt i perioden 1. september til 1. maj, hvis der er givet tilladelse til sådant fiskeri på det tidspunkt, hvor dekretet træder i kraft. Fiskeriet vedrører to virksomheder, nemlig fartøjerne OD 2 og SL 22. Fiskeriet kan videreføres på følgende betingelser:

— En afstand på mindst 250 m fra tidevandsområder skal overholdes.

— Højst tilladte hastighed er 7 knob (13 km/h).

— Begge fartøjer skal være udstyret med funktionsdygtigt sporingsudstyr til håndhævelsesformål.

Fiskeri med kastenet

Fiskeri med kastenet (med brug af hildings- og indfiltringsgarn) er tilladt hele året rundt, hvis der er givet tilladelse til sådant fiskeri på det tidspunkt, hvor dekretet træder i kraft. Det vedrører én virksomhed, nemlig fartøjet Goeree 47. Fiskeriet kan videreføres på følgende betingelser:

— En afstand på mindst 150 m fra tidevandsområder skal overholdes. Før, under og efter spættede sælers diegivningsperiode (1. maj til 1. september) skal en afstand på mindst 250 m til tidevandsområder overholdes.

— Højst tilladte hastighed er 7 knob (13 km/t).

— Fiskerfartøjet skal være forsynet med funktionsdygtigt sporingsudstyr til håndhævelsesformål.

Helikopterflyvning og fritidsflyvning i små fly

Helikopterflyvning er tilladt over dette område i en højde på mindst 1 000 fod (ca. 300 m).

Paraglidning og drageflyvning er udtrykkeligt forbudt over dette område.

For alle andre former for fritidsflyvning (med eller uden motorkraft) er området blevet udpeget som »naturfredningsområde« i overensstemmelse med adfærdskodeksen for almenflyvning (Verantwoord Vliegen (3), der fastsætter, at disse områder så vidt muligt bør undgås. Hvis flyvning over disse områder ikke kan undgås, bør det ske i en højde på mindst 1 000 fod (ca. 300 m) bortset fra situationer, hvor dette er upraktisk af sikkerhedsgrunde.

Afdeling 2

Adgangen til »Bollen van de Ooster« beliggende i Voordelta som vist på det kort, der ledsager dekretet, skal begrænses.

Begrænsning af adgangen til Bollen van de Ooster gælder hele året rundt for det mindre sommerhvileområde, der er angivet på kortet. I perioden 1. november til 1. april gælder adgangsbegrænsningen for det større vinterhvileområde, der er angivet på kortet.

Begrænsningen af adgangen til Bollen van de Ooster gælder for alle typer aktiviteter med undtagelse af de aktiviteter, der er angivet nedenfor:

Erhvervs- og fritidssejlads gennem en korridor

Sejlads gennem vinterhvileområdet i den udpegede korridor må kun ske ved en hastighed på højst 7 knob (13 km/t). Brætsejlads og sejlads gennem korridoren er dog forbudt.

Kano- og brætsejlads

Kano-/kajaksejlads og brætsejlads er tilladt i den nordøstlige del af hvileområdet hele året rundt som angivet på vedlagte kort (se afdeling 5).

Betrædelse af tidevandsområder i denne del af hvileområdet alene med det formål at udøve ovennævnte sportsgrene er også tilladt.

Helikopterflyvning og fritidsflyvning i små fly

Helikopterflyvning er tilladt over dette område i en højde på mindst 1 000 fod (ca. 300 m).

Paragliding og drageflyvning er forbudt over dette område.

For alle andre former for fritidsflyvning (med eller uden motorkraft) er området blevet udpeget som »naturfredningsområde« i overensstemmelse med adfærdskodeksen for almenflyvning (Verantwoord Vliegen), der fastsætter, at disse områder så vidt muligt bør undgås. Hvis flyvning over disse områder ikke kan undgås, bør det ske i en højde af mindst 1 000 fod (ca. 300 m) bortset fra situationer, hvor dette er upraktisk af sikkerhedsgrunde.

Afdeling 3

Adgangen til »Bollen van het Nieuwe Zand« beliggende i Voordelta som angivet på det kort, der ledsager dekretet, skal begrænses.

Begrænsningen af adgangen til Bollen van het Nieuwe Zand gælder kun for perioden 1. november til 1. maj.

Begrænsningen af adgangen til Bollen van het Nieuwe Zand gælder for alle typer aktiviteter med undtagelse af de aktiviteter, der er angivet nedenfor:

Helikopterflyvning og fritidsflyvning i små fly

Helikopterflyvning er tilladt over dette område i en højde på mindst 1 000 fod (ca. 300 m).

Paraglidning og drageflyvning er forbudt over dette område.

For alle andre former for fritidsflyvning (med eller uden motorkraft) er området blevet udpeget som »naturfredningsområde« i overensstemmelse med adfærdskodeksen for almenflyvning (Verantwoord Vliegen), der fastsætter, at disse områder så vidt muligt bør undgås. Hvis flyvning over disse områder ikke kan undgås, bør det ske i en højde på mindst 1 000 fod (ca. 300 m) bortset fra situationer, hvor dette er upraktisk af sikkerhedsgrunde.

Afdeling 4

De adgangsbegrænsninger, der er beskrevet i afdeling 1, 2 og 3, gælder ikke for følgende aktiviteter efter afdeling 20, afsnit 4, i naturfredningsloven af 1998:

Udøvelse af nødvendige regeringsopgaver

Tilstedeværelse hele året rundt med henblik på opgaver, der gennemføres af regeringen eller på dennes vegne, med eller uden brug af fartøjer, køretøjer eller fly, for så vidt som det er nødvendigt med henblik på fredning, vedligeholdelse, afgrænsning, monitering, inspektion eller sporing og militære aktiviteter.

Vedligeholdelse af kabler og rørledninger

Vedligeholdelsesarbejder på kabler og rørledninger mellem 1. september og 1. maj. Adgang uden for nævnte periode er kun tilladt i strengt nødvendigt tilfælde, som de kompetente myndigheder fastlægger nærmere.

Afdeling 5

1. De områder, som dette dekret begrænser adgangen til, er angivet på det tilhørende kort med titlen »Toegangsbeperkingsbesluit Hinderplaat, Bollen van de Ooster en Bollen van het Nieuwe Zand« og er afgrænset nærmere ved hjælp af koordinater.

2. Grænserne for områderne med adgangsbegrænsninger er til lands og til vands markeret med skilte og bøjer.

3. De kort og andre tillæg, der er angivet i afsnit 1, kan i en periode på seks uger efter offentliggørelsen besigtiges hos sydregionsdirektoratet under ministeriet for landbrug, natur og fødevarekvalitet på adressen Keisersgracht 5 i Eindhoven. Kontortiden er 9.00-17.00 mandag til fredag.

Afdeling 6

Dette dekret skal offentliggøres i Staatscourant (Statstidende). Dekretet ledsages af en redegørelse, der skal læses sammen med bekendtgørelsen.

MINISTEREN FOR LANDBRUG, NATUR OG FØDEVAREKVALITET per pro Direktøren for sydregionen

Indsigelser

Interesserede parter kan skriftligt gøre indsigelse mod dette dekret ifølge bestemmelserne i den almindelige administrationslov. Indsigelser skal indgives senest seks uger efter offentliggørelsen af bekendtgørelsen i Staatscourant (Statstidende) til følgende adresse:

Ministeriet for landbrug, natur og fødevarekvalitet Dienst Regelingen Afdeling Recht & Rechtsbescherming PO Box 20401 2500 EK Den Haag Nederlandene

Indsigelser skal være underskrevet og bør mindst indeholde følgende:

a) navn og adresse for den part, der indgiver indsigelsen,

b) dato,

c) beskrivelse af det dekret, der gøres indsigelse mod, og

d) begrundelse for indsigelsen.

REDEGØRELSE

Natura 2000-områder

Voordeltaet er hjemsted for flora og fauna af særlig økologisk værdi. Det er grunden til, at dette område er blevet udpeget som Natura 2000-område ifølge EU's fugle- og habitatdirektiv. Nederlandene er forpligtet til at oprette og opretholde en »gunstig bevaringsstatus« for visse arter og deres levesteder. Naturfredningsbestemmelserne findes i lov om flora og fauna, mens bestemmelserne om bevaringsområder findes i naturfredningsloven af 1998. Ifølge naturfredningsloven af 1998 skal der opstilles en forvaltningsplan for alle Natura 2000-områder.

Flora og fauna af særlig økologisk værdi kan findes overalt i Voordeltaet; den største diversitet ses dog i områdets nordlige halvdel. Bevaringsforanstaltningerne er derfor mest effektive, når de anvendes i disse nordlige områder.

Rapport om kompensation for Maasvlakte 2

Udviklingen af Maasvlakte 2 i Natura 2000-området i Voordeltaet vil medføre tab af flora og fauna af økologisk værdi til dels på grund af, at Natura 2000-områdets areal reduceres med 2 455 ha. I hovedafgørelsen om fysisk planlægning (herefter KSPD), Udvikling af Rotterdams hovedhavn 2006, blev det fastsat, at dette tab skulle opvejes gennem etablering af et bevaringsområde andetsteds i Voordeltaet, hvor der kunne gennemføres brugsrestriktioner. I KSPD blev det også anført, at brugsrestriktioner og andre foranstaltninger ville bidrage til at forbedre bevaringsområdets økologiske værdi. Der blev også taget hensyn til økologiske ønsker, som blev afvejet efter, i hvilket omfang der burde fastsættes begrænsninger for menneskelige aktiviteter navnlig på baggrund af den eksisterende anvendelse.

Den i henhold til naturfredningsloven udstedte bemyndigelse til anlæggelse og tilstedeværelse af Maasvlakte 2 omfatter en kompensationsforpligtelse for naturtype 1110 og en række fuglearter.

Foranstaltninger

På kort sigt er det vigtigt at begrænse adgangen til visse områder af Voordelta for rettidigt at kunne kompensere for virkningerne af anlæggelsen og tilstedeværelsen af Maasvlakte 2 og for at kunne holde øje med fredningen og bevarelsen af flora og fauna af økologisk værdi som fastsat i dekretet om udpegning af Voordelta.

Gældende foranstaltninger for Voordelta vil også blive indføjet i forvaltningsplanen for Voordelta. Indtil denne forvaltningsplan træder i kraft, anvendes bestemmelserne i afdeling 19d i naturfredningsloven af 1998 fuldt ud. Dekretet har kun til formål at regulere adgangen og begrænsninger af adgangen til visse områder, og den rummer ingen undtagelser fra bemyndigelseskravene i de tilfælde, hvor disse stammer fra gældende lovgivning.

Dokumentet om vurdering af virkninger på miljøet og den relevante evaluering (udarbejdet med henblik på forberedelsen af forvaltningsplanen for Voordelta) danner grundlaget for dekreterne om adgangsbegrænsninger. De vil også blive indføjet i forvaltningsplanen for Voordelta. Forvaltningsplanen og dekretet om adgangsbegrænsninger har til formål: at frede beskyttede naturaktiver, at kompensere for tabet af beskyttede naturaktiver som følge af anlæggelsen af Maasvlakte 2 og inden for naturfredningens rammer at tage hensyn til brugerne af rekreationsområder, turisme og fiskeri.

Forvaltningsforanstaltningerne, inklusive de foreliggende adgangsbegrænsninger, vil om nødvendigt blive tilpasset på grundlag af monitering og evaluering.

Redegørelse om adgangsbegrænsninger

Hinderplaat

Hinderplaat er et vigtigt hvile- og fødesøgningsareal for edderfugle. I dekretet om udpegning af Voordelta er der opstillet bevaringsmål for denne art.

Inden for dette område ligger tidevandsområder ved siden af dybe kanaler, der er vigtige for spættede sæler. I dekretet om udpegning af Voordelta er der opstillet forbedringsmål for spættede sæler.

Alle tidevandsområder inden for dette område udgør meget vigtige hvileområder for split- og fjordterner. Der er også opstillet bevaringsmål for disse arter i dekretet om udpegning af Voordelta. I den bemyndigelse efter naturfredningsloven, der er udstedt for anlæggelse og tilstedeværelse af Maasvlakte 2, er der fastsat en kompensationsforpligtelse for disse arter.

Bollen van de Ooster

Bollen van de Ooster udgør et meget vigtigt beskyttelsesområde for fugle og et vigtigt hvile- og fødesøgningsområde for sortænder (i kystområder) og split- og fjordterner (på tidevandsområder). Der er også opstillet bevaringsmål for disse arter i dekretet om udpegning af Voordelta. I den bemyndigelse efter naturfredningsloven, der er udstedt for anlæggelse og tilstedeværelse af Maasvlakte 2, er der fastsat en kompensationsforpligtelse for disse arter.

Området har også særlig betydning for beskyttelsen af spættede sæler, der navnlig holder til på den sydlige del af tidevandsområderne. Der er også opstillet forbedringsmål for spættede sæler i dekretet om udpegning af Voordelta.

Bollen van het Nieuwe Zand

Bollen van het Nieuwe Zand udgør et af de vigtigste centrale hvile- og fødesøgningsområder for sortænder. Der er også opstillet bevaringsmål for denne art i dekretet om udpegning af Voordelta. I den bemyndigelse efter naturfredningsloven, der er udstedt for anlæggelse og tilstedeværelse af Maasvlakte 2, er der fastsat en kompensationsforpligtelse for denne art.

Natura 2000-mål

Spættede sæler

I begyndelsen af det forrige århundrede fandtes der omkring titusind spættede sæler i deltaområdet. Forurening, jagt og det indhug i deres levested, som arbejdet med deltaværkerne har medført, reducerede deres antal til nogle få dusin dyr indtil for halvtreds år siden. I de senere år er deres antal steget til over hundrede i deltaområdet, hvoraf halvdelen lever i Voordelta-området.

De bruger tidevandsområderne som dem ved Hinderplaat, Bollen van de Ooster (Aardappelenbult) og Verklikkerplaat til at hvile sig på. De yngler dog ikke ret godt i Voordelta. Områderne giver dem ikke tilstrækkelig fred og ro til at føde, die og opdrætte ungerne. Fred og ro hele året rundt er altafgørende; den mest kritiske periode er før, under og efter diegivningsperioden fra 1. maj til 1. september.

Adgangsbegrænsningerne for sælernes hvileområder i Hinderplaat, Bollen van de Ooster og Verklikkerplaat beliggende i Voordelta skal bidrage til, at mindst to hundrede spættede sæler kan opholde sig i hele deltaet. Her vil de kunne opdrætte deres unger og dermed opfylde målsætningerne i dekretet om udpegning af Voordelta.

Edderfugle

Edderfuglen er først og fremmest en vintergæst i Voordeltaet, men mindre grupper findes også på stedet hele sommeren igennem. Edderfugle kan altid findes i lave og beskyttede områder af Hinderplaat og Bollen van de Ooster. Antallet varierer fra år til år afhængigt af de årlige variationer i mængderne af skaldyr i området. Edderfuglebestandene i Voordeltaet er under pres, fordi fødemængderne er faldet på grund af erhvervsfiskeri af skaldyr og generne fra det stigende pres fra rekreationsområder. Selv om anlæggelsen og tilstedeværelsen af Maasvlakte 2 ikke vil få større følger for denne art, vil foranstaltningerne kunne bidrage til at forbedre den meget dårlige bevaringsstatus i hele landet. Adgangen til området stik øst for Hinderplaat skal derfor begrænses for at sikre, at bestandene kan forblive i Voordeltaet.

Kompensation for Maasvlakte 2

Split- og fjordterner

Split- og fjordterner yngler uden for Voordeltaet i nærliggende Natura 2000-områder. Deres føde består af små fisk, som de fanger ved at dykke på lave vanddybder nær sandbanker som beskrevet ovenfor (naturtype 1110). Fødekilderne nær ynglepladserne vil gå tabt som følge af anlæggelsen af Maasvlakte 2. Det vil i sommerperioden især gå ud over disse fugle, hvis flyveradius er begrænset af ungfuglene.

De nuværende forhold giver begrænset fred og ro på de mudderbanker, som fuglene bruger i Voordeltaet. Adgangsbegrænsningerne skal bidrage til at skabe et mere fredeligt miljø i sommerperioden på Voordeltaets tidevandsområder ved Hinderplaat og Bollen van de Ooster. Split- og fjordterner vil således bedre kunne bruge områderne som hvileplads for deres unger og gøre det nemmere at nå ud til fødekilderne på havet.

Sortænder

Sortanden er en trækfugl, der besøger Voordeltaet i vintermånederne. Arten findes først og fremmest i kystområderne i den sydøstlige del af Bollen van de Ooster og i og omkring Bollen van het Nieuwe Zand. I sommermånederne forbliver et mindre antal sortænder i Voordeltaet og opholder sig der i fældningsperioden.

Sortænder spiser de skaldyr, de kan finde i kystfarvande med lave bunddybder, som delvis vil gå tabt som følge af anlæggelsen af Maasvlakte 2. Begrænsningerne af adgangen til kystområderne i Bollen van de Ooster (og Bollen van het Nieuwe Zand) skal bidrage til at sikre passende mængder af og adgang til fødekilder som kompensation for det potentielle tab af denne fuglearts fødesøgningsområde i Maasvlakte 2.

Dyrelivet er særligt følsomt over for de forstyrrelser og gener, som brugerne af rekreationsområder og skibsfarten medfører. Ved at skabe ro og fred i alle vintermåneder i de områder, hvor disse arter fouragerer og hviler i stort antal, håber man at kunne opretholde gunstige vilkår for sortænder i hele Voordelta-området, som svarer til de vilkår, der var til stede før anlæggelsen af Maasvlakte 2. En kortere hvileperiode er tilstrækkelig i sommermånederne.

KORT

(1) Træder i kraft fra offentliggørelsen i Staatsblad 2005 (Statstidende 2005), nr. 473.

(2) Staatscourant 2006 (Statstidende 2006), nr. 91.

(3) Adfærdskodeks Verantwoord Vliegen »Ansvarlige piloter«), Royal Netherlands Aeronautical Association (RNAA), 2004.